b'\n_START_ARTICLE_\nOpazovanje satelitov\n_START_PARAGRAPH_\nOpazovanje satelitov je konji\xc4\x8dek, dejavnost opazovanja in zasledovanja Zemljinih umetnih satelitov._NEWLINE_Ljubiteljsko opazovanje satelitov se je za\xc4\x8delo vzporedno z umestitvijo prvih umetnih satelitov. V ZDA so leta 1956 organizirali sistemati\xc4\x8dno ljubiteljsko opazovanje satelitov (Operacija Moonwatch). To je bil program, ki je (podobno kot Ground Observer Corps med 2. svetovno vojno, kjer je \xc5\xa1lo za zaznavanje sovra\xc5\xbenih bombnikov) nova\xc4\x8dil ljubiteljske astronome, da bi lahko sledili sovjetskim sputnikom. Operacija Moonwatch (mese\xc4\x8deva stra\xc5\xbea) je bila klju\xc4\x8dnega obrambnega pomena vse do leta 1958, ko so razmestili profesionalne opazovalne postaje, in se je iztekla \xc5\xa1ele leta 1975._NEWLINE_Obstaja ve\xc4\x8d ra\xc4\x8dunalni\xc5\xa1kih programov, ki so v pomo\xc4\x8d opazovanju satelitov. Nedavno pa je ob razvoju tehnologij pove\xc4\x8dane resni\xc4\x8dnosti pri\xc5\xa1lo tudi do razvoja mobilnih programov za opazovanje satelitov._NEWLINE_Februarja 2008 je bil na naslovnici New York Timesa objavljen \xc4\x8dlanek o ljubiteljskem opazovalcu satelitov Tedu Molczanu, in sicer v povezavi z zgodbo o padajo\xc4\x8dem ameri\xc5\xa1kem vohunskem satelitu USA 193: ker vladni uradniki niso bili pripravljeni ponuditi informacij o satelitu, je do najglobljih vladnih skrivnosti \xc4\x8dasniku pomagal prav omenjeni ljubiteljski opazovalec._NEWLINE_Nasina Skupina za orbitalne informacije (Orbital Information Group) je ponujala proste informacije o ve\xc4\x8d kot 10.000 objektih v Zemljinem tiru. Ker so te storitve bile identificirane kot varnostna gro\xc5\xbenja, so ameri\xc5\xa1ke oblasti za\xc4\x8dele s projektom zamenjave spletne strani OIG s stranjo Vojnega letalstva z bolj omejenim dostopom.'